**ПОСЛОВНИК О РАДУ СТУДЕНТСКОГ ПАРЛАМЕНТА ФАКУЛТЕТА ЗА ПРИМЕЊЕНУ ЕКОЛОГИЈУ ФУТУРА**

**I**

**ОСНОВНЕ ОДРЕДБЕ**

**Члан 1**

Овим Пословником уређује се рад, начин функционисања и организација Студентског парламента Факултета за примењену екологију Футура (у даљем тексту ФПЕ футура/Факултет Универзитета Метрополитан у Београду (у даљем тексту Студентски паламент).

На питања која нису уређена овим Правилником примењују се одредбе закона Закона о студентском организовању (у даљем тексту Закон), Закона о високом образовању и Статута Факултета за примењену екологију Футура (у даљем тексту Статут), као и статута Универзитета Метрополитан у Београду.

**Члан 2**

Студентски парламент је орган Факултета за примењену екологију Футура (у даљем тексту ФПЕ Футура) који, као представничко тело свих студената ФПЕ Футура, заступа и штити њихова права и интересе и разматра питања и активности у њиховом интересу.

**Члан 3**

**Јавност рада**

Рад Студентског парламента је јаван и могу му присуствовати и студенти ФПЕ Футура који нису чланови. Присутни студенти који нису чланови Студентског парламента могу учествовати у дискусији по дневном реду и давати предлоге, али не могу гласати о тачкама дневног реда или предлозима.

Студентски парламент може одлучити, на предлог председника Студентског парламента или четвртине укупног броја њихових чланова, да се седница или њен део одржи без присуства јавности.

**Члан 4**

**Забрана политичког, верског и страначког деловања**

У оквиру Студентског парламента није дозвољено политичко, верско и страначко организовање и деловање.

**II**

**ПРАВА И ДУЖНОСТИ ЧЛАНОВА СТУДЕНТСКОГ ПАРЛАМЕНТА ФАКУЛТЕТА ЗА ПРИМЕЊЕНУ ЕКОЛОГИЈУ ФУТУРА**

**Члан 5**

Сваку члан Студентског парламента има право да активно учествује у раду Студентског парламента, да бира и да буде биран у органе и тела Студентског парламента, да покреће иницијативе и да даје предлоге, да буде потпуно и правовремено информисан о активностима Студентског парламента, његових органа и радних тела, као и сва остала права уређена овим пословником, другим општим актима Студентског парламента, Законом, законом који уређује високо образовање и Статутом.

Члану Студентског парламента не може се ускратити право на присуство седници Студентског парламента, осим уколико му је изречена мера из члана 46. овог пословника.

Сваки члан има дужност да активно учествује у раду Студентског парламента, да поштује одлуке Студентског парламента, одредбе овог Пословника и других општих аката Студентског парламента, ФПЕ Футура, Универзитета Метрополитан, одредбе закона којима се уређује високо образовање, као и да о активностима Студентског парламента редовно обавештава студенте ФПЕ Футура, као и друге обавезе прописане овим Пословником, другим општим актима Студентског парламента, ФПЕ Футура, Универзитета Метрополитан, Законом и законом који уређује високо образовање.

Чланови органа и радних тела Студентског парламента дужни су да у скласу с овим Пословником и другим општим актима Студентског парламента, врше послове из њихове надлежности, као и да присуствују седницама колективних органа и радних тела Студентског парламента чији су чланови.

Представници Студентског парламента у органима и телима ФПЕ Футура дужни су да савесно обављају поверене им дужности и да о свом раду у поменутим органима и телима редовно извештавају Студентски парламент.

**III**

**КОНСТИТУИСАЊЕ СТУДЕНТСКОГ ПАРЛАМЕНТА**

**Члан 6**

**Конститутивна седница**

Конститутивна седница Студентског парламента одржава се у року од месец дана од објављивања коначних резултата избора, најкасније до краја октобра исте године.

У случају одржавања ванредних избора за Студентски парламент, конститутивна седница новог сазива Студентског парламента одржава се у року од месец дана од објављивања коначних резултата избора, у складу с Правилником којим се уређује избор чланова Студентског парламента.

Конститутивну седницу сазива председник из претходног сазива Студентског парламента, осам дана пре истека рокова из става 1 и става 2 овог Пословника.

Констутутивном седницом, до тренутка избора председника Студентског парламента, председава председник Студентског парламента из претходног сазива.

Изузетно, у случају спречености председника из претходног сазива, конститутивном седницом председава изабрани члан Студентског парламента који је најстарији по годинама живота.

**Члан 7**

**Ток конститутивне седнице**

На конститутивној седници се врши:

1. верификација мандата чланова Студентског парламента;
2. избор органа Студентског парламента;
3. утврђивање предлога кандидата за студента продекана
4. избор представника Студентског парламента у органима и телима ФПЕ Футура

**Члан 8**

**Верификација мандата чланова Студентског парламента**

Верификација мандата чланова Студентског парламента врши се на основу извештаја бирачког одбора о коначним резултатима избора за Студентски парламент.

Верификација мандата чланова Студентског парламента врши се уписом у евиденцију чланова Студентског парламента на конститутивној седници. Приликом уписа, изабрани члан је дужан да приложи на увид своју студентску књижицу (индекс)

Чланови Студентског парламента стичу права и дужности у Студентском парламенту даном верификације мандата.

Уколико изабрани члан Студентског парламента не присуствује конститутивној седници, верификација његовог мандата врши се на првој наредној седници на којој буде присутан.

У случају допунских избора за Студентски парламент, одржаних у складу с правилником који уређује избор чланова Студентског парламента, верификација мандата изабраног члана врши се на првој наредној седници Студентског парламента на којој изабрани члан буде присутан.

Након уписа у евиденцију чланова из става 2 овог члана, председавајући конститутивном седницом Студентског парламента констатује да су мандати изабраних чланова Студентског парламента верификовани.

Студентски парламент је конституисана када су верификовани мандати већине од укупног броја изабраних чланова, у складу с одредбама правилника који уређује избор чланова Студентског парламента.

**IV**

**ОРГАНИ СТУДЕНТСКОГ ПАРЛАМЕНТА ФПЕ ФУТУРА**

**Члан 9**

Органи Студентског парламента су:

1. председник Студентског парламента;
2. заменик председника Студентског парламента;
3. потпредседници Студентског парламента,
4. одбори Студентског парламента
5. председништво Студентског парламента
6. генерални секретар Студентског парламента.

**Члан 10**

**Надлежности председника Студентског парламента**

Председник Студентског парламента:

1. заступа и представља Студентски парламент;
2. организије, сазива и председава седницама Студентског парламента и Председништва;
3. потписује акте Студентског парламента;
4. стара се о законитости рада Студентског парламента;
5. врши и друге послове утврђене законом, зам којим се уређује високо образовање и општим актима Студентског парламента ФПЕ Футура.

**Члан 11**

**Предлагање кандидата за председника Студентског парламента**

Кандидата за председника Студентског парламента може предложити најмање оет чланова Студентског парламента.

Члан Студентског парламента може учествовати у предлагању највише једног кандидата за председника Студентског парламента.

Предлог кандидата за председника Студентског парламента подноси се председавајућем у писаном облику, на седници Студентског парламента.

Предлог из става 3 овог члана обавезно садржи име и презиме кандидата за председника Студентског парламента, као и имена, презимена и потписе лица која подносе предлог.

Након прикупљања свих предлога кандидата за председника Студентског парламента, председавајући саставља листу кандидата према азбучном реду презимена кандидата.

**Члан 12**

**Поступак избора председника Студентског парламента**

Пре приступања избору председника Студентског парламента, Студентски парламент одлучује да ли ће се о избору изјашњавати јавно или тајно.

Уколико Студентски парламент одлучи да се гласа јавно, гласа се прозивком.

Уколико студентски парламент одлучи да се гласа тајно, образује се комисија за спровођење тајног гласања за председника Студентског парламента, коју чине председавајући и још два члана Студентског парламента. Кандидат за председника не може бити члан Комисије за спровођење тајног гласања.

Након образовања Комисије, председавајући одређује паузу у раду седнице како би Комисија припремила материјал за тајно гласање које укључује и гласачке листиће и гласачку кутију која пре гласања мора бити празна и стављена на увид свим присутним члановима Студентског парламента.

Након што Комисија обави дужност из става 4 овог члана, приступа се тајном гласању.

По обављеном гласању, Комисија пребројава гласове у просторији у којој је гласање извршено и саопштава резултате гласања, који обавезно садржи и податак о броју неупотребљених гласачких листића и о оброју неважећих гласачких листића, о чему се сачињава посебан записни који је део записника са седнице на којој је гласање извршено.

Неважећим гласачким листићем из става 6 овог члана сматра се сваки гласачки листић који је пронађен у гласачкој кутији, и из чије садржине се не може са сигурношћу утврдити за којег је кандидата члан Студентског парламента гласао.

Члан Студентског парламента може гласати највише за једног кандидата за председника Студентског парламента.

**Члан 13**

За председника Студентског парламента изабран је кандидат који је добио већину гласова од укупног броја чланова Студентског парламента.

Уколико је предложено два или више кандидата а ниједан није добио потребну већину, поступак се понавља док се не оствари већина за једног кандидата.

**Члан 14**

**Трајање мандата председника Студентског парламента**

Мандат председника Студентског парламента траје две године односно до истека мандата сазива Студентског парламента који га је изабрао.

**Члан 15**

**Превремени престанак мандата председника Студентског парламента**

Мандат председника Студентског парламента престаје пре истека времена на које је изабран:

1. оставком;
2. ако му је престао мандат члана Студентског парламента;
3. разрешењем.

**Члан 16**

**Оставка председника Студентског парламента**

Председник Студентског парламента оставку може поднети усмено, на седници Студентског парламента, или писаним путем.

Уколико је председник Студентског парламента оставку поднео усмено, она производи правне последице од тренутка њеног саопштавања.

Уколико је оставку поднео писаним путем, она производи правне последице од тренутка предаје на писарници Факултета, а председавајући Студентског парламента, на његовој првој наредној седници, у складу са чланом 33 овог Пословника, обавештава чланове Студентског парламента о оставци из става 3 овог члана.

**Члан 17**

**Разрешење председника Студентског парламента**

Студентски парламент може разрешити председника Студентског парламента уколико:

1. повреди одредбу општег акта којим се уређује дисциплинска одговорност студената Факултета за примењену екологију Футура;
2. не врши послове из своје надлежности;

З) повреди одредбу неког општег акта Студентског парламента, ФПЕ Футура, универзитета Метрополитан, Закона и закона којим се уређује високо образовање;

4) злоупотреби свој положај.

**Члан 18**

Предлог за разрешење председника Студентског парламента може поднети најмање пет чланова Студентског парламента.

Предлог из става овог члана подноси се писаним путем.

Уколико се предлог из става 1 овог члана подноси ван седнице Студентског парламента, предаје се на писарници Факултета, а уколико се подноси на седници Студентског парламента, предаје се председавајућем.

Предлог из става 1 овог члана мора садржати основ за разрешење, образложење и имена, презимена и потписе подносилаца предлога.

Уколико је предлог за разрешење председника Студентског парламента поднет ван седнице, председник Студентског парламента је дужан да седницу на којој ће се одлучивати о том предлогу сазове најкасније осам дана од дана подношења предлога на писарници Факултета.

Уколико је предлог за разрешење председника Студентског парламента поднет на седници Студентског парламента, без одлагања се приступа дискусији и одлучивању о предлогу.

Током дискусије и одлучивања о предлогу из става 1 овог члана, седницом Студентског парламента председава заменик председника Студентског парламента, а у случају његове спречености најстарији потпредседник, односно најстарији присутни члан Студентског парламента.

О предлогу за разрешење одлучује Студентски парламент двотрећинском већином од укупног броја чланова.

Уколико предлог из става 1 овог члана не буде усвојен, нови предлог за разрешење председника Студентског парламента се може поднети по истеку рока од три месеца од доношења одлуке о одбијању предлога.

**Члан 19**

**Избор новог председника Студентског парламента**

Уколико је мандат председника Студентског парламента престао пре истека времена на које је изабран, приступиће се поступку избора новог председника на истој седници, уколико је његов мандат престао током трајања седнице, односно на првој наредној седници, уколико је мандат престао ван седнице.

До избора новог председника Студентског парламента, дужности председника Студентског парламента врши заменик председника Студентског парламента, а у случају његове спречености најстарији потпредседник Студентског парламента.

**Члан 20**

**Заменик председника Студентског парламента**

Заменика Студентског парламента именује председник Студентског парламента из реда потпредседника Студентског парламента.

Заменик председника Студентског парламента замењује председника Студентског парламента у вршењу његових дужности, а у случају спречености председника Студентског парламента.

Мандат заменика председника Студентског парламента престаје одлуком председника Студентског парламента.

**Члан 21**

**Потпредседници Студентског парламента**

Након избора председника, приступа се избору потпредседника Студентског парламента.

Кандидата за потпредседника Студентског парламента предлажу најмање три члана Студентског парламента.

Предлог за разрешење потпредседника Студентског парламента подноси најмање пет чланова Студентског парламента.

Предлог из става З овог члана подноси се писаним путем.

На остала питања која се тичу избора, трајања и престанка мандата потпредседника Студентског парламента пре истека времена на које је изабран, сходно се примењују одредбе овог Пословника којима се уређује избор, трајање и престанак мандата председника Студентског парламента пре истека времена на које је изабран.

**Члан 22**

**Генерални секретар Студентског парламента**

Генерални секретар Студентског парламента:

1. припрема материјал за седнице Студентског парламента и доставља га члановима Студентског парламента;
2. помаже председнику Студентског парламента током вођења седница Студентског парламента и Председништва;

З) води записнике са седница Студентског парламента и Председништва;

1. стара се о архиви Студентског парламента;
2. води евиденцију чланова Студентског парламента и обавештава их о времену и месту одржавања седница Студентског парламента и Председништва;
3. врши и друге послове у складу са општим актима Студентског парламента.

**Члан 23**

**Именовање и трајање мандата генералног секретара Студентског парламента**

Генералног секретара Студентског парламента из реда чланова Студентског парламента именује председник Студентског парламента.

Мандат генералног секретара Студентског парламента престаје одлуком председника Студентског парламента.

**Члан 24**

**Сарадници Студентског парламента**

Студентском парламенту у раду помажу сарадници Студентског парламента (у даљем тексту: сарадници).

Сарадник може постати сваки студент који се пријави на Конкурс који расписује председник у складу са одлуком Студентског парламента.

**Члан 25**

**Одбори Студентског парламента**

Студентски парламент послове из своје надлежности обавља преко Одбора.

На челу одбора налази се председник Одбора, изабран од стране Студенског парламента, из реда чланова Студентског парламента.

Сваки Одбор има потпредседника Одбора, изабраног од стране Студентског парламента, из реда чланова и сарадника Студентског парламента.

У састав Одбора улазе студенти из реда чланова, односно сарадника Студентског парламента, на основу одлуке Одбора.

Број, надлежност и састав Одбора одређује се потпуније одлуком Студентског парламента.

Председник Одбора дужан је да подноси Председништву редовни извештај о раду Одбора на крају сваког семестра. Изузетно, председник Одбора је на захтев Председништва дужан да достави Председништву и ванредни извештај о раду Одбора.

На питања која се тичу рада Одбора сходно се примењују одредбе овог Пословника које се тичу рада Студентског парламента, уколико нису одређена општим актом самог Одбора.

**Члан 26**

**Председништво Студентског парламента**

Председништво је орган Студентског парламента који има непаран број чланова.

Председништво чине председник Студентског парламента, студент продекан, заменик председника Студентског парламента, председници Одбора и генерални секретар Студентског парламента.

Председништво:

1) разматра и претреса све предлоге упућене Парламенту;

2) стара се и спровођењу општих аката и одлука Парламента;

З) врши и друге pослове у склду с овим Пословником.

Уколико овим Пословником или другим општим актом Студентског парламента, факултета или Универзитета, Законом или законом којим се уређује високо образовање није другачије одређено, Председништво може доносити одлуке у име и за рачун Студентског парламента.

Председништво заседа најмање два пута у месецу током трајања семестра.

На друга питања која се тичу рада Председништва сходно се примењују одредбе овог Пословника којима се уређује рад Студентског парламента.

**УТВРЂИВАЊЕ ПРЕДЛОГА КАНДИДАТА ЗА СТУДЕНТА ПРОДЕКАНА**

**Члан 27**

Утврђивање предлога кандидата за студента продекана врши се у складу одредбама овог Пословника.

**ПРЕДСТАВНИЦИ СТУДЕНТСКОГ ПАРЛАМЕНТА У ОРГАНИМА И ТЕЛИМА**

**ФАКУЛТЕТА**

**Члан 28**

Студентски парламент бира или предлаже представнике студената у органима и телима ФПЕ Футура.

На остала питања која се тичу избора, трајања и престанка мандата представника Студентског парламента у органима и телима Факултета сходно се примењују одредбе овог Пословника којима се уређује избор, трајање и престанак мандата председника пре истека времена на које је изабран, односно одредбе прописа којим се уређују питања избора, трајање и престанак мандата чланова органа и тела Факултета.

**VII**

**РАД СТУДЕНТСКОГ ПАРЛАМЕНТА**

**Члан 29**

**Седнице Студентског парламента**

Студентски парламент ради на седницама с утврђеним дневним редом.

Током једног семестра одржавају се најмање три седнице Студентског парламента.

**Члан 30**

**Сазивање седнице Студентског парламента**

Седницу Студентског парламента сазива председник Студентског парламента:

1. на сопствену иницијативу;
2. на предлог Председништва;

З) на писани предлог најмање једне трећине од укупног броја чланова Студентског парламента.

Предлог из става 1 овог члана подноси се у штампаном и електронском облику. Предлагач одржавања седнице Студентског парламента дужан је да у предлогу за сазивање седнице наведе и предлог дневног реда седнице.

**Члан 31**

**Време, место, позив и начин одржавања седнице Студентског парламента**

Председник Студентског парламента одређује дан, час и место одржавања седнице, с предлогом дневног реда, о чему обавештава чланове Студентског парламента позивом упућеним најкасније пет дана пре дана који је одређен за дан одржавања седнице. Изузетно, уз посебно образложење председника Студентског парламента, дато у штампаном и електронском облику, овај рок може бити и краћи.

По правилу, седнице Студентског парламента одржавају се у просторијама Факултета.

Председник Студентског парламента може да одложи време одржавања седнице Студентског парламента уколико је накнадно достављени материјал уз предложени дневни ред таквог обима да чланови Студентског парламента не могу да га благовремено размотре, или ако тако захтева најмање једна трећина чланова Студентског парламента. О одлагању седнице председник Студентског парламента обавештава чланове Студентског парламента у року од 24 часа од тренутка одлагања седнице.

Одлагање седнице Студентског парламента из става З овог члана не може бити дуже од седам дана.

Изузетно, председник Студентског парламента може да закаже одржавање седнице, односно изјашњавање Студентског парламента електронским путем о одређеним питањима. Предлог о изјашњавању електронским путем мора бити образложен.

**Члан 32**

**Отварање седнице и кворум на седници Студентског парламента**

Председавајући отвара седницу и на основу службене евиденције о присутности чланова Студентског парламента констатује број чланова који присуствују седници.

Кворум за рад на седници Студентског парламента постоји уколико седници присуствује већина од укупног броја чланова Студентског парламента.

Уколико председавајући утврди да на почетку седнице нема кворума, седница се одлаже за један сат.

Уколико ни након истека рока из става З овог члана не постоји кворум за рад, у року од 24 часа председник Студентског парламента заказује нову седницу тако да до њеног одржавања протекне највише седам дана, о чему председник Студентског парламента обавештава чланове Студентског парламента најкасније у року од пет дана пре дана који је одређен за дан одржавања седнице.

**Члан 33**

**Дневни ред седнице Студентског парламента**

Након отварања седнице и утврђивања кворума, председавајући обавештава присутне чланове Студентског парламента о томе који су чланови Студентског парламента оправдано одсутни.

Председавајући обавештава присутне чланове Студентског парламента која су лица која нису чланови Студентског парламента позвана да присуствују и, без права одлучивања, учествују у раду на седници по којим тачкама дневног реда.

Након давања обавештења из става 1 овог члана, приступа се утврђивању дневног реда на основу предлога који је поднео овлашћени предлагач дневног реда.

Приликом утврђивања дневног реда, најмање пет чланова Студентског парламента може предложити измену или допуну предложеног дневног реда. О свакој таквој предложеној измени или допуни Студентски парламент одлучује појединачно.

Након изјашњавања о предлозима измена или допуна дневног реда, приступа се одлучивању о предлогу дневног реда у целини.

На овакав начин утврђен дневни ред се не може мењати касније током седнице, осим изузетно, уколико се у току седнице сазна за чињенице о којима је важно да се Студентски парламент хитно изјасни.

**Члан 34**

**Записник са седнице Студентског парламента**

Овлашћени предлагач дневног реда ће као прву тачку дневног реда предложити усвајање записника са претходне седнице Студентског парламента, осим изузетно, уколико услед кратког временског периода између две седнице, није израђена писана редакција записника с претходне седнице. У том случају, записник с претходне седнице се усваја на првој наредној седници Студентског парламента.

Приликом усвајања записника, сваки члан Студентског парламента, односно свако лице које је учествовало на седници на коју се записник односи, има право да изнесе примедбе на записник, о којима одмах одлучује Студентски парламент и које се уносе у записник текуће седнице.

Председавајући може, на почетку сваке седнице Студентског парламента, на предлог генералног секретара, члана Студентског парламента или на сопствени предлог, предложити да се звучно снима (аудио снимак), о чему се одмах изјашњава Студентски парламент. Аудио снимци седница чувају се код генералног секретара Студентског парламента.

Записник садржи: датум, време и место одржавања седнице, усвојени дневни ред, имена присутних чланова, имена присутних лица која су позвана да учествују у раду и по којим тачкама, имена одсутних чланова који су оправдали свој изостанак, имена одсутних чланова који нису оправдали свој изостанак, питања која су разматрана на седници, резултате гласања по свакој тачки дневног реда, текст усвојених одлука по тачкама дневног реда и изречене мере.

Усвојени записник потписују председавајући седнице на коју се записник односи и лице које је водило записник. Усвојени записник се чува у архиви Студентског парламента у складу с прописима којима се уређује архивска грађа и архивска делатност.

**Члан 35**

**Право на реч и дискусија на седници Студентског парламента**

Председавајући ће најпре реч дати лицу које је предлагач тачке дневног реда, а затим ће питати чланове Студентског парламента и лица позвана да присуствују седници да ли се јављају за реч.

Сваки члан Студентског парламента или лице које позвано да присуствује седници има право да се јави за реч и да дискутује поводом сваке тачке дневног реда, односно поводом тачке дневног реда у вези с којом је то лице позвано да присуствује седници Студентског парламента.

Лицима из става 2 овог члана реч даје председавајући, по редоследу јављања за реч.

**Члан 36**

**Процедурална интервенција**

Изузетно, члан Студентског парламента има право на процедуралну интервенцију, уколико сматра да је председавајући својим чињењем или нечињењем током седнице повредио овај Пословник.

Члан Студентског парламента који се јавља за реч ради процедуралне интервенције има предност у погледу права на реч у односу на лица из става 3 члана 35 овог Пословника.

Члан Студентског парламента који се јавља за реч ради процедуралне интервенције мора навести одредбу овог Пословника за коју тврди да је прекршена од стране председавајућег.

Уколико се председавајући не слаже са оценом члана Студентског парламента из става овог члана да је повредио овај Пословник, тај члан има право да затражи од председавајућег да се о том питању Студентски парламент одмах изјасни гласањем.

**Члан 37**

**Трајање дискусије**

Сваки члан Студентског парламента, односно свако лице које учествује на седници Студентског парламента има право на излагање у укупном трајању од 10 минута по свакој тачки дневног реда, односно по тачки дневног реда због које то лице присуствује седници. Изузетно, Студентски парламент може одлучити да се време за излагање из става овог члана ограничи, али не на временски период који је краћи од пет минута.

Изузетно од рока из става овог члана, лице које се за реч јавило ради процедуралне интервенције има право на два минута за ту интервенцију.

**Члан 38**

**Право на реплику на седници Студентског парламента**

Уколико сматра да је други учесник у дискусији погрешно протумачио његово излагање, или да се о њему увредљиво изразио, члан Студентског парламента, односно лице које учествује у раду на седници Студентског парламента има право на реплику.

Реплика из става овог члана не може трајати дуже од два минута.

Коришћење права на реплику не може угрожавати ефикасан рад Студентског парламента, о чему се стара председавајући.

**Члан 39**

**Дужности лица која учествују у раду на седници Студентског парламента**

Чланови Студентског парламента, односно друга лица која учествују у раду на седници Студентског парламента дужни су да на седници Студентског парламента не ометају друга лица приликом излагања, односно да се према њима односе са уважавањем, те да поступањем на седници не наносе штету угледу Факултета, његовим чланицама и академској заједници у целини.

Председавајући има право да лице које крши правила академског понашања удаљи са седнице.

**Члан 40**

**Доношење одлука на седници Студентског парламента**

Када утврди да више нема лица пријављених за реч, председавајући закључује дискусију по одређеној тачки дневног реда и ставља на гласање предлог одлуке која је предмет тренутне тачке дневног реда.

Уколико није другачије одређено овим Пословником или другим општим актом Студентског парламента, одлука је донета уколико је за њу гласала већина од присутних чланова Студентског парламента.

Уколико није другачије одређено овим Пословником, гласање на седницама Студентског парламента је јавно. Изузетно, Студентски парламент може одлучити да гласање буде тајно.

Чланови Студентског парламента могу гласати „за” или „против” предлога одређене одлуке или се могу уздржати од гласања. Изузетно, уколико се гласање спроводи ради избора лица, чланови Студентског парламента могу гласати за једног или више кандидата, у складу с одредбама овог Пословника, општих аката Факултета, Закона и закона којим се уређује високо образовање.

Уколико је гласање јавно, гласа се подизањем руку осим уколико је овим Пословником другачије одређено. Изузетно, Студентски парламент може одлучити да се јавно гласање спроведе прозивком.

Уколико је Студентски парламент одлучио да гласање буде тајно, оно се спроводи према правилима члана 12 овог Пословника.

**Члан 41**

**Ступање на снагу одлука**

Одлуке Студентског парламента ступају на снагу даном објављивања на уобичајен начин, осим уколико је самом одлуком Студентског парламента или општим актом Факултета прописан дужи рок.

**Члан 42**

**Пауза у раду**

Уколико оцени да је то неопходно, председавајући може одредити паузу у раду на седници Студентског парламента. Пауза не може трајати дуже од тридесет минута.

Уколико током седнице утврди да више нема кворума за рад, председавајући ће поступити сходно одредбама члана 32 овог Пословника.

**Члан 43**

**Старање о реду на седници Студентског парламента**

У сврху одржавања реда на седници, Студентског парламента, председавајући може члану Студентског парламента или другом присутном лицу изрећи опомену, одузети му реч, или га удаљити са седнице.

**Члан 44**

**Опомена**

Опомена се изриче лицу које:

1. говори пре него што је затражило односно добило реч;
2. прекида другог говорника у излагању или га омета;

З) прекорачује време за излагање или понавља тезе које је већ изнело или се удаљило од теме, а претходно је у том погледу било упозорено од стране председавајућег;

4) износи чињенице или оцене које се односе на приватан живот других лица;

1. употребљава увредљиве изразе или на други начин вређа или омаловажава друга лица;
2. другим поступцима нарушава ред на седници.

**Члан 45**

**Одузимање речи**

Лицу којем су већ изречене две опомене, а које и даље наставља са повредама из члана 44 овог Пословника, одузима се реч поводом текуће тачке дневног реда.

**Члан 46**

**Удаљење са седнице**

Лице којем је већ изречена мера одузимања речи, а које и даље наставља са повредама из члана 44 овог Пословника, удаљава се са седнице.

Изузетно, са седнице ће бити удаљено и лице којем није претходно изречена ниједна мера за одржавање реда на седници током текуће седнице, у случају физичког напада или другог сличног поступка којим се угрожава физички интегритет и здравље других лица која учествују на седници.

Лице којем је изречена мера удаљења са седнице дужно је да се одмах удаљи са места на којем се одржава седница Студентског парламента.

**Члан 47**

**Пауза док се поново не успостави ред на седници**

Уколико оцени да редовним мерама не може да одржи ред на седници, председавајући може да одреди паузу у њеном раду, која може трајати док се поново не успоставе услови за неометан рад на седници. У том смислу, председавајући је дужан да предузме мере ради што хитнијег наставка неометаног рада на седници.

**VIII**

**ИЗМЕНЕ И ДОПУНЕ ПОСЛОВНИКА О РАДУ СТУДЕНТСКОГ ПАРЛАМЕНТА**

**Члан 48**

**Измене и допуне Пословника**

Предлог за измену, односно допуну овог Пословника може поднети Председништво или најмање шест чланова Студентског парламента.

Предлог из става 1 овог члана предаје се на писарници Факултета и мора бити одређен и образложен.

Предлог из става 1 овог члана је усвојен уколико за њега гласа двотрећинска већина од укупног броја чланова Студентског парламента.

**VIII ПРЕЛАЗНЕ И ЗАВРШНЕ ОДРЕДБЕ**

**Члан 49**

Овај Пословник ступа на снагу даном објављивања на веб сајту Факултета.